
PRILOGA I

POVZETEK GLAVNIH ZNAČILNOSTI ZDRAVILA

1.
IME ZDRAVILA
Eklira Genuair 322 mikrogramov/odmerek prašek za inhaliranje

2.
KAKOVOSTNA IN KOLIČINSKA SESTAVA
En dostavljen odmerek (odmerek, ki pride iz ustnika) vsebuje 375 µg aklidinijevega bromida (kar ustreza 322 µg aklidinija). To ustreza izmerjenemu odmerku 400 µg aklidinijevega bromida (kar ustreza 343 µg aklidinija).

Pomožna snov z znanim učinkom:
En dostavljen odmerek vsebuje približno 12 mg laktoze (v obliki monohidrata).

Za celoten seznam pomožnih snovi glejte poglavje 6.1.

3.
FARMACEVTSKA OBLIKA
prašek za inhaliranje

Bel ali skoraj bel prašek v belem inhalatorju z vgrajenim indikatorjem odmerka in zelenim gumbom za odmerjanje.

4.
KLINIČNI PODATKI
4.1
Terapevtske indikacije
Zdravilo Eklira Genuair je indicirano za vzdrževalno bronhodilatacijsko zdravljenje za lajšanje simptomov pri odraslih bolnikih s kronično obstruktivno pljučno boleznijo (KOPB) (glejte poglavje 5.1).

4.2
Odmerjanje in način uporabe

Odmerjanje

Priporočen odmerek je en vdih 322 mikrogramov aklidinija dvakrat na dan.

Če izpustite odmerek, morate uporabiti naslednji odmerek takoj, ko je mogoče. Če je skoraj čas za naslednji odmerek, pozabljeni odmerek izpustite.

Starejši

Za starejše bolnike ni potrebno prilagajanje odmerka (glejte poglavje 5.2). 

Okvara ledvic

Za bolnike z okvaro ledvic ni potrebno prilagajanje odmerka (glejte poglavje 5.2).

Okvara jeter

Za bolnike z okvaro jeter ni potrebno prilagajanje odmerka (glejte poglavje 5.2).

Pediatrična populacija
Zdravilo Eklira Genuair ni primerno za uporabo pri otrocih in mladostnikih (do 18. leta starosti) za indikacijo KOPB.

Način uporabe
za inhaliranje
Bolnike je treba poučiti o tem, kako pravilno vzamejo zdravilo, ker lahko inhalator Genuair deluje drugače od inhalatorjev, ki so jih bolniki že prej uporabljali. Pomembno je bolnike podučiti, da natančno preberejo navodila za uporabo v Navodilu za uporabo, ki je priloženo vsakemu inhalatorju.
Za navodila za uporabo, glejte poglavje 6.6. 
4.3
Kontraindikacije
Preobčutljivost na aklidinijev bromid ali katero koli pomožno snov, navedeno v poglavju 6.1.

4.4
Posebna opozorila in previdnostni ukrepi
Paradoksni bronhospazem:

Dajanje zdravila Eklira Genuair lahko povzroči paradoksni bronhospazem. Če pride do tega, je treba zdravljenje z zdravilom Eklira Genuair prekiniti in razmisliti o drugih terapijah.

Poslabšanje bolezni:

Aklidinijev bromid je vzdrževalni bronhodilatator in ga ne smete uporabljati za lajšanje akutnih epizod bronhospazmov, tj. kot reševalno terapijo. Če je sprememba intenzivnosti KOPB med zdravljenjem bolnika z aklidinijevim bromidom tolikšna, da bolnik razmišlja o dodatnem reševalnem zdravilu, je treba ponovno ovrednotiti režim zdravljenja bolnika.

Srčno‑žilni učinki:
Po uporabi zdravila Eklira Genuair so opazili srčne aritmije, vključno z atrijsko fibrilacijo in paroksizmalno tahikardijo (glejte poglavje 4.8). Zato je treba zdravilo Eklira Genuair uporabljati previdno pri bolnikih s srčnimi aritmijami, anamnezo srčnih aritmij ali dejavniki tveganja za srčne aritmije. 
Izkušenj pri bolnikih s srčno-žilnimi sočasnimi boleznimi v kliničnih preskušanjih je malo (glejte poglavje 5.1). Antiholinergični mehanizem delovanja ima lahko vpliv na ta zdravstvena stanja.
Antiholinergični učinek:

Suha usta, učinek, ki ga opažajo pri zdravljenju z antiholinergiki, je lahko dolgoročno povezan z zobnim kariesom.

Skladno z antiholinergičnim učinkom je treba aklidinijev bromid uporabljati previdno pri bolnikih s simptomatično hiperplazijo prostate ali obstrukcijo vratu mehurja ali glavkomom zaprtega zakotja (čeprav neposreden stik zdravila z očmi ni zelo verjeten).

Pomožne snovi:

To zdravilo vsebuje laktozo. Bolniki z redko dedno intoleranco za galaktozo, odsotnostjo encima laktaze ali malabsorpcijo glukoze/galaktoze ne smejo jemati tega zdravila.
4.5
Medsebojno delovanje z drugimi zdravili in druge oblike interakcij
Sočasno dajanje aklidinijevega bromida z drugimi zdravili, ki vsebujejo antiholinergike, ni bilo raziskano, zato ni priporočeno.

Čeprav formalnih raziskav o medsebojnem delovanju in vivo niso izvedli, so pri sočasni uporabi aklidinijevega bromida in drugih zdravil za KOPB, vključno s simpatomimetičnimi bronhodilatatorji, metilksantini in steroidi za peroralno inhalacijo, niso zasledili kliničnih znakov medsebojnega delovanja zdravil.

V študijah in vitro so pokazali, da se za aklidinijev bromid ali presnovek aklidinijevega bromida v terapevtskem odmerku ne pričakuje medsebojnega delovanja z učinkovinami, ki so substrati P‑glikoproteina (P‑gp), ali učinkovinami, ki jih presnavljajo encimi citokroma P450 (CYP450) in esteraze (glejte poglavje 5.2).

4.6
Plodnost, nosečnost in dojenje
Nosečnost

Podatkov o uporabi aklidinijevega bromida pri nosečnicah ni.

Študije na živalih so pokazale fetotoksičnost samo pri odmerkih, ki so bili veliko večji od največje izpostavljenosti človeka aklidinijevemu bromidu (glejte poglavje 5.3). Aklidinijev bromid se lahko uporablja med nosečnostjo samo, če se pričakuje, da koristi odtehtajo morebitna tveganja.

Dojenje

Ni znano, ali se presnovki aklidinijevega bromida izločajo v materino mleko. Študije na živalih so pokazale izločanje majhne količine presnovkov aklidinijevega bromida v materino mleko. Tveganja za novorojenčke/dojenčke ni možno izključiti. Odločiti se je treba bodisi za prenehanje dojenja bodisi za prekinitev/prenehanje zdravljenja z zdravilom Eklira Genuair, pri čemer je treba pretehtati prednosti dojenja za otroka in prednosti zdravljenja za mater.
Plodnost

Študije na podganah so pokazale rahlo zmanjšanje plodnosti samo pri odmerkih, ki so bili veliko večji od največje izpostavljenosti človeka aklidinijevemu bromidu (glejte poglavje 5.3). Ni verjetno, da bi dajanje priporočenih odmerkov aklidinijevega bromida vplivalo na plodnost pri ljudeh.

4.7
Vpliv na sposobnost vožnje in upravljanja strojev
Aklidinijev bromid ima lahko blag vpliv na sposobnost vožnje in upravljanja strojev. Pojav glavobola, omotice ali zamegljenega vida po dajanju aklidinijevega bromida (glejte poglavje 4.8) lahko vpliva na sposobnost vožnje ali upravljanja strojev.

4.8
Neželeni učinki 

Povzetek varnostnega profila

Najpogosteje poročana neželena učinka zdravila Eklira Genuair sta bila glavobol (6,6 %) in nazofaringitis (5,5 %).

Povzetek neželenih učinkov v preglednici
Pogostnosti spodaj navedenih neželenih učinkov temeljijo na grobih stopnjah pojavnosti neželenih učinkov (npr. učinki, pripisani zdravilu Eklira Genuair), ki so jih opazili pri zdravilu Eklira Genuair 322 µg (636 bolnikov) v zbirni analizi enega 6‑mesečnega in dveh 3‑mesečnih randomiziranih, s placebom nadzorovanih kliničnih preskušanj, ali rezultatih študij iz obdobja trženja.

S placebom nadzorovano preskušanje pri 1791 bolnikih z zmerno do zelo hudo KOPB, zdravljenih z zdravilom Eklira Genuair do 36 mesecev, ni odkrilo drugih neželenih učinkov.

Pogostnost neželenih učinkov je opredeljena po naslednjem dogovoru: zelo pogosti ((1/10), pogosti ((1/100 do <1/10), občasni ((1/1.000 do <1/100), redki ((1/10.000 do <1/1.000), zelo redki (<1/10.000) in neznana (ni mogoče oceniti iz razpoložljivih podatkov).

	Organski sistem
	Izbrani izraz
	Pogostnost

	Infekcijske in parazitske bolezni
	sinusitis
	pogosti

	
	nazofaringitis
	pogosti

	Bolezni imunskega sistema
	preobčutljivost
	redki

	
	angioedem
	neznana

	
	anafilaktična reakcija
	neznana

	Bolezni živčevja
	glavobol
	pogosti

	
	omotica
	občasni

	Očesne bolezni
	zamegljen vid
	občasni

	Srčne bolezni
	srčne aritmije, vključno z atrijsko fibrilacijo in paroksizmalno tahikardijo
	občasni

	
	tahikardija
	občasni

	
	palpitacije
	občasni

	Bolezni dihal, prsnega koša in mediastinalnega prostora
	kašelj
	pogosti

	
	disfonija
	občasni

	Bolezni prebavil
	diareja
	pogosti

	
	navzea
	pogosti

	
	suha usta
	občasni

	
	stomatitis
	občasni

	Bolezni kože in podkožja
	izpuščaj
	občasni

	
	pruritus
	občasni

	Bolezni sečil
	zastajanje urina
	občasni


Poročanje o domnevnih neželenih učinkih

Poročanje o domnevnih neželenih učinkih zdravila po izdaji dovoljenja za promet je pomembno. Omogoča namreč stalno spremljanje razmerja med koristmi in tveganji zdravila. Od zdravstvenih delavcev se zahteva, da poročajo o katerem koli domnevnem neželenem učinku zdravila na nacionalni center za poročanje, ki je naveden v Prilogi V.

4.9
Preveliko odmerjanje
Veliki odmerki aklidinijevega bromida lahko povzročijo antiholinergične znake in simptome.

Vendar enkratni inhalacijski odmerek do 6000 µg aklidinijevega bromida pri zdravih prostovoljcih, ni imel neželenih sistemskih antiholinergičnih učinkov. Poleg tega v naslednjih 7 dneh pri zdravih osebah, ki so dvakrat na dan prejele odmerek do 800 µg aklidinijevega bromida, niso opazili nobenih klinično pomembnih neželenih učinkov.

Akutna zastrupitev zaradi neželenega zaužitja aklidinijevega bromida ni verjetna zaradi njegove majhne biološke uporabnosti po peroralnem dajanju in z vdihom sproženega mehanizma odmerjanja inhalatorja Genuair.

5.
FARMAKOLOŠKE LASTNOSTI
5.1 
Farmakodinamične lastnosti
Farmakoterapevtska skupina: zdravila za obstruktivne pljučne bolezni, antiholinergiki; oznaka ATC: R03BB05.
Mehanizem delovanja

Aklidinijev bromid je kompetitiven, selektivni antagonist muskarinskih receptorjev (znan tudi kot antiholinergik) z daljšim časom zadrževanja na receptorjih M3 kot receptorjih M2. Receptorji M3 posredujejo krčenje gladkih mišic dihalnih poti. Vdihani aklidinijev bromid deluje lokalno v pljučih kot antagonist receptorjev M3 gladkih mišic dihalnih poti in sproži bronhodilatacijo. V nekliničnih študijah in vitro in in vivo so dokazali, da aklidinij hitro, od odmerka odvisno in dolgotrajno zavira z acetilholinom inducirano bronhokonstrikcijo. Aklidinijev bromid se hitro razgrajuje v plazmi, zato je raven sistemskih antiholinergičnih neželenih učinkov nizka.

Farmakodinamični učinki

V študiji klinične učinkovitosti so dokazali, da povzroči zdravilo Eklira Genuair klinično pomembno izboljšanje delovanja pljuč (kot je bilo izmerjeno s forsiranim izdihanim volumnom v 1 sekundi [FEV1]) v času 12 ur po jutranjem in večernem dajanju, ki je bilo očitno v 30 minutah od prvega odmerka (povečanje od izhodiščne vrednosti 124‑133 ml). Največja bronhodilatacija je bila dosežena v 1‑3 urah po odmerjanju s povprečnim najboljšim izboljšanjem FEV1 glede na izhodiščno vrednost 227‑268 ml v stanju dinamičnega ravnovesja.

Elektrofiziologija srca

Pri dajanju aklidinijevega bromida (200 µg ali 800 µg) enkrat na dan 3 dni zdravim osebam niso opazili nobenih učinkov na interval QT (korigirano po metodi Fridericia ali Bazett ali korigirano individualno) v trajanju celotne študije QT.

Poleg tega niso opazili nobenih klinično pomembnih učinkov zdravila Eklira Genuair na srčni ritem v 24‑urnem spremljanju s Holter napravo po 3 mesecih zdravljenja 336 bolnikov (od katerih jih je 164 prejemalo zdravilo Eklira Genuair 322 µg dvakrat na dan).

Klinična učinkovitost in varnost
V III. fazo kliničnega razvojnega programa zdravila Eklira Genuair so v 6‑mesečno, randomizirano, s placebom nadzorovano študijo vključili 269 bolnikov, ki so jih zdravili z zdravilom Eklira Genuair 322 µg dvakrat na dan, v 3‑mesečno randomizirano, s placebom nadzorovano študijo pa so vključili 190 bolnikov, ki so jih zdravili z zdravilom Eklira Genuair 322 µg dvakrat na dan. Učinkovitost so ocenjevali z merjenjem pljučne funkcije in simptomov, kot so zadihanost, zdravstveno stanje glede na bolezen, uporaba reševalnega zdravila in pojavi poslabšanj. V dolgotrajnih študijah varnosti je bilo zdravilo Eklira Genuair povezano z učinkom bronhodilatacije, tudi če so bolnike z njim zdravili 1 leto.

Bronhodilatacija

V 6‑mesečni študiji je prišlo pri bolnikih, ki so prejemali Eklira Genuair 322 µg dvakrat na dan, do klinično pomembnega izboljšanja pljučne funkcije (merjena z vrednostjo FEV1). Maksimalni učinki bronhodilatacije so bili očitni od prvega dne in so ostali prisotni celotno 6‑mesečno obdobje zdravljenja. Po 6 mesecih zdravljenja je bilo povprečno izboljšanje jutranjega FEV1 (pred odmerkom) v primerjavi s placebom 128 ml (95‑% IZ = 85‑170; p<0,0001).

Podobno so za zdravilo Eklira Genuair opažali tudi v 3‑mesečni študiji.

Od bolezni odvisno zdravstveno stanje in simptomatične koristi

Zdravilo Eklira Genuair je povzročilo klinično pomembno izboljšanje zadihanosti (ocenjeno s pomočjo indeksa ocene dispneje skozi čas [TDI – Transition Dyspnoea Index]) in od bolezni odvisnega zdravstvenega stanja (ocenjeno s pomočjo dihalnega vprašalnika ustanove St. George [SGRQ – St. George’s Respiratory Questionnaire]). V spodnji preglednici so prikazani simptomi olajšanja po 6 mesecih zdravljenja z zdravilom Eklira Genuair.

	Spremenljivo
	Zdravljenje
	Izboljšanje glede na placebo
	Vrednost p

	
	Eklira Genuair
	Placebo
	
	

	TDI

	Odstotek bolnikov, ki so dosegli MCIDa 
	56,9
	45,5
	1,68‑kratnoc povečanje verjetnosti
	0,004

	Povprečna sprememba od izhodiščne vrednosti
	1,9
	0,9
	1,0 enota
	<0,001

	SGRQ

	Odstotek bolnikov, ki so dosegli MCIDb 
	57,3
	41,0
	1,87‑kratnoc povečanje verjetnosti
	<0,001

	Povprečna sprememba od izhodiščne vrednosti
	‑7,4
	‑2,8
	‑4,6 enot
	<0,0001

	a
Minimalna klinično pomembna razlika (MCID - Minimum clinically important difference) vsaj 1 enote spremembe v vrednosti TDI.

b
MCID, ki znaša vsaj ‑4 enote spremembe vrednosti SGRQ.

c
Razmerje verjetnosti, povečanje verjetnosti za MCID v primerjavi s placebom.




Bolniki, zdravljeni z zdravilom Eklira Genuair, potrebujejo manj reševalnega zdravila kot bolniki, zdravljeni s placebom (zmanjšanje za 0,95 vdihov na dan v 6. mesecu [p = 0,005]). Zdravilo Eklira Genuair je izboljšalo tudi dnevne simptome KOPB (dispneja, kašelj in nastajanje izpljuvka) ter nočne in zgodnje jutranje simptome.

Zbrana analiza učinkovitosti v 6‑mesečni in 3‑mesečni študiji, nadzorovani s placebom, je prikazala statistično značilno zmanjšanje v razmerju zmernih do hudih poslabšanj (ki ga je bilo treba zdraviti z antibiotiki ali kortikosteroidi ali zaradi katerega je bila potrebna hospitalizacija) z aklidinijem 322 µg dvakrat na dan v primerjavi s placebom (razmerje na bolnika na leto: 0,31 v primerjavi z 0,44; p = 0,0149).

Dolgoročno preskušanje varnosti in učinkovitosti do 3 leta

Vpliv aklidinijevega bromida na pojavljanje pomembnih neželenih srčno‑žilnih učinkov (MACE ‑ Major Adverse Cardiovascular Event) so ocenili v randomizirani, dvojno slepi, s placebom nadzorovani študiji vzporednih skupin pri 3630 odraslih bolnikih, starih od 40 do 91 let, z zmerno do zelo hudo KOPB, zdravljenih do 36 mesecev. 58,7 % je bilo moških in 90,7 % je bilo belcev; povprečni FEV1 po bronhodilatatorju je bil 47,9 % predvidene vrednosti in povprečna ocena CAT (COPD Assessment Test) je bila 20,7. Vsi bolniki so imeli v anamnezi srčno‑žilno ali cerebrovaskularno bolezen in/ali pomembne srčno‑žilne dejavnike tveganja. 59,8 % bolnikov je imelo v zadnjih 12 mesecih pred presejalnim obiskom vsaj eno poslabšanje KOPB. Približno 48 % vključenih bolnikov je imelo anamnezo vsaj 1 dokumentiranega srčno‑žilnega dogodka, cerebrovaskularno bolezen (13,1 %), koronarno bolezen (35,4 %), periferno žilno bolezen ali anamnezo klavdikacije (13,6 %).

Študija je imela z dogodki voden načrt in se je končala, ko je bilo opaženih dovolj dogodkov MACE za primarno analizo varnosti. Če so bolniki doživeli dogodek MACE, so prenehali prejemati zdravilo in so vstopili v obdobje spremljanja po zdravljenju v okviru študije. Po raziskovalčevi oceni je študijo dokončalo 70,7 % bolnikov. Mediani čas uporabe zdravila je bil v skupini z zdravilom Eklira Genuair 1,1 leta in v skupini s placebom 1 leto. Mediani čas v študiji je bil v skupini z zdravilom Eklira Genuair približno 1,4 leta in v skupini s placebom približno 1,3 leta.

Primarni opazovani dogodek varnosti je bil čas do prvega pojava MACE, ki je bil opredeljen kot kateri koli od naslednjih presojenih dogodkov: srčno‑žilna smrt, miokardni infarkt (MI) brez smrtnega izida ali ishemična možganska kap brez smrtnega izida. V skupini z aklidinijem je imelo vsaj en dogodek MACE 3,85 % bolnikov in v skupini s placebom 4,23 % bolnikov. Zdravilo Eklira Genuair pri bolnikih s KOPB dodano trenutnemu osnovnemu zdravljenju v primerjavi s placebom ni povečalo tveganja za MACE (razmerje ogroženosti (HR‑hazard ratio) 0,89; 95 % IZ: 0,64; 1,23). Zgornja meja intervala zaupanja je izključevala vnaprej določeno mejo tveganja 1,8.

Delež zmernih ali hudih poslabšanj KOPB na bolnika na leto v prvem letu zdravljenja so ovrednotili kot primarni opazovani dogodek učinkovitosti v študiji. Bolniki, zdravljeni z zdravilom Eklira Genuair, so imeli v primerjavi s placebom statistično značilno zmanjšanje za 22 % (razmerje deležev [RR‑rate ratio] 0,78, 95 % IZ od 0,68 do 0,89, p < 0,001). Poleg tega je zdravilo Eklira Genuair v prvem letu v primerjavi s placebom doseglo statistično značilno 35‑odstotno zmanjšanje deleža sprejemov v bolnišnico zaradi poslabšanj KOPB med zdravljenjem (RR 0,65, 95 % IZ od 0,48 do 0,89, p = 0,006).

V skupini z zdravilom Eklira Genuair so v primerjavi s placebom ugotovili statistično značilno podaljšanje časa do prvega zmernega ali hudega poslabšanja med zdravljenjem. Bolniki v skupini z aklidinijevim bromidom so imeli 18‑odstotno relativno zmanjšanje tveganja za poslabšanje (HR 0,82, 95 % IZ [0,73; 0,92], p < 0,001).

Toleranca na telesno vadbo

V tritedenski navzkrižni, randomizirani, s placebom nadzorovani klinični študiji je zdravilo Eklira Genuair v primerjavi s placebom izkazalo občutno statistično podaljšanje časa vzdržljivosti med telesno vadbo, in sicer za 58 sekund (95 % IZ = 9–108; p = 0,021; vrednost pred zdravljenjem: 486 sekund). Zdravilo Eklira Genuair je statistično pomembno zmanjšalo prenapihnjenost (hiperinflacijo) pljuč v mirovanju (funkcionalna rezidualna kapaciteta [FRK] = 0,197 l [95 % IZ = 0,321, 0,072; p = 0,002]; rezidualni volumen [RV]=0,238 l [95 % IZ = 0,396, 0,079; p = 0,004]) in prav tako so se izboljšave pokazale v inspiratorni kapaciteti (za 0,078 l; 95 % IZ = 0,01, 0,145; p = 0,025) in zmanjšani dispneji med telesno vadbo (Borgova lestvica) (za 0,63 enot Borg; 95 % IZ = 1,11, 0,14; p = 0,012). 

Pediatrična populacija

Evropska agencija za zdravila je odstopila od obveze za predložitev rezultatov študij z zdravilom Eklira Genuair za vse podskupine pediatrične populacije s KOPB (za podatke o uporabi pri pediatrični populaciji glejte poglavje 4.2).

5.2
Farmakokinetične lastnosti
Absorpcija

Aklidinijev bromid se hitro absorbira iz pljuč in doseže največjo koncentracijo v plazmi v 5 minutah po inhalaciji pri zdravih ljudeh in običajno v prvih 15 minutah pri bolnikih s KOPB. Delež vdihanega odmerka, ki doseže sistemski krvni obtok kot nespremenjeni aklidinij, je zelo nizek in manjši od 5 %.

Največje plazemske koncentracije v stanju dinamičnega ravnovesja pri bolnikih s KOPB po inhalaciji suhega praška v obliki enega odmerka 400 µg aklidinijevega bromida so bile približno 224 pg/ml. Stanje dinamičnega ravnovesja plazemskih koncentracij je bilo doseženo v sedmih dneh od začetka odmerjanja dvakrat na dan.
Porazdelitev

Odlaganje inhaliranega aklidinijevega bromida s pomočjo inhalatorja Genuair v celih pljučih je znašalo približno 30 % izmerjenega odmerka.

Vezava aklidinijevega bromida na plazemske proteine, ki je bilo ugotovljeno in vitro, je najverjetneje ustrezalo vezavi presnovkov na proteine zaradi hitre hidrolize aklidinijevega bromida v plazmi; vezanje na plazemske proteine je znašalo 87 % za karboksikislinski presnovek in 15 % za alkoholni presnovek. Glavni plazemski protein, ki veže aklidinijev bromid, je albumin.

Biotransformacija

Aklidinijev bromid se hitro in znatno hidrolizira v farmakološko neaktivne derivate alkohola in karboksilne kisline. Do hidrolize pride tako kemično (neencimsko) kot tudi encimsko z esterazami, kjer je butirilholinesteraza glavna esteraza pri človeku, vpletena v hidrolizo. Koncentracije kislinskega presnovka v plazmi so približno 100‑krat večje kot koncentracije alkoholnega presnovka in koncentracije nespremenjene učinkovine po inhalaciji. 

Majhna absolutna biološka uporabnost inhaliranega aklidinijevega bromida (< 5 %) je posledica obširne sistemske in predsistemske hidrolize aklidinijevega bromida, odloženega v pljuča ali zaužitega.

Biološka transformacija prek encimov CYP450 igra manjšo vlogo pri skupnem presnovnem očistku aklidinijevega bromida.

V študijah in vitro so pokazali, da aklidinijev bromid pri terapevtskem odmerku ali njegovi presnovki, ne zavirajo ali inducirajo nobenega od encimov citokroma P450 (CYP450) kot tudi ne zavirajo esteraz (karboksilesteraza, acetilholinesteraza in butirilholinesteraza). V študijah in vitro so dokazali, da aklidinijev bromid ali presnovki aklidinijevega bromida niso substrati ali zaviralci glikoproteina P.

Izločanje

Končni razpolovni čas in efektivni razpolovni čas izločanja aklidinijevega bromida sta približno 14 ur in 10 ur po inhalaciji 400 µg odmerkov dvakrat dnevno pri bolnikih s KOPB.
Po intravenskem dajanju 400 µg radiološko označenega aklidinijevega bromida zdravim osebam se je približno 1 % odmerka izločilo v nespremenjeni obliki z urinom. Do 65 % odmerka se je izločilo v obliki presnovkov z urinom, do 33 % pa v obliki presnovkov v blatu.

Ko so zdrave osebe ali bolniki s KOPB inhalirali 200 µg in 400 µg aklidinijevega bromida, je bila mera aklidinija, izločenega z urinom, zelo nizka, približno 0,1 % danega odmerka, kar kaže, da ima ledvični očistek majhno vlogo pri celotnem očistku aklidinija iz plazme.

Linearnost/nelinearnost
Aklidinijev bromid je pokazal kinetično linearnost in časovno neodvisno farmakokinetično obnašanje v terapevtskem razponu.

Posebne skupine bolnikov
Starejši bolniki

Farmakokinetične lastnosti aklidinijevega bromida pri bolnikih z zmerno do hudo boleznijo KOPB so podobne pri bolnikih v starostni skupini od 40 do 59 let in pri bolnikih, starih ≥ 70 let. Zaradi tega prilagajanje odmerka pri starejših bolnikih s KOPB ni potrebno.

Bolniki z jetrno okvaro

Študij pri bolnikih z jetrnimi okvarami niso izvedli. Ker se aklidinijev bromid pretežno presnovi s kemičnim in encimskim cepljenjem v plazmi, je malo verjetno, da bi slabo delovanje jeter spremenilo njegovo sistemsko izpostavljenost. Za bolnike s KOPB z okvarami jeter ni potrebno prilagajanje odmerka.
Bolniki z ledvično okvaro

Med osebami z normalno delujočimi ledvicami in osebami z ledvično okvaro niso opazili znatnih farmakokinetičnih razlik. Zaradi tega za bolnike s KOPB in ledvično okvaro ni potrebno prilagajanje odmerka.
Rasa

Po ponavljajočih inhalacijah je bila opažena podobna sistemska izpostavljenost aklidinijevega bromida pri japonskih in belopoltih bolnikih.

Farmakokinetično/farmakodinamično razmerje

Ker aklidinijev bromid deluje lokalno v pljučih in se hitro razgrajuje v plazmi, ni neposredne povezave med farmakokinetiko in farmakodinamiko.

5.3
Predklinični podatki o varnosti
Predklinični podatki na osnovi običajnih študij farmakološke varnosti, toksičnosti pri ponavljajočih odmerkih, genotoksičnosti, kancerogenega potenciala ter, vpliva na sposobnost razmnoževanja in razvoja ne kažejo posebnega tveganja za človeka.

V predkliničnih študijah so učinke, povezane s srčno‑žilnimi parametri (pospešen srčni utrip pri psih), vplivom na sposobnost razmnoževanja (fetotoksični učinki) in plodnostjo (rahlo zmanjšanje v stopnji spočetij, število rumenih teles ter pred‑ in poimplantacijskih izgub), opazili samo pri izpostavljenostih, ki presegajo največjo izpostavljenost za ljudi, kar je za klinično uporabo majhnega pomena.

Nizka toksičnost, ki so jo opazili v predkliničnih študijah toksičnosti, je deloma posledica hitrega presnavljanja aklidinijevega bromida v plazmi in pomanjkanja pomembne farmakološke dejavnosti glavnih presnovkov. Varnostna rezerva za človeško sistemsko izpostavljenost z odmerkom 400 µg dvakrat na dan nad mero brez opaženih neželenih učinkov v teh študijah je bila od 7‑ do 73‑kratna.

6.
FARMACEVTSKI PODATKI

6.1
Seznam pomožnih snovi
laktoza monohidrat
6.2
Inkompatibilnosti
Navedba smiselno ni potrebna.

6.3
Rok uporabnosti
3 leta
Uporabite v 90 dneh od odprtja vrečke.

6.4
Posebna navodila za shranjevanje
Inhalator hranite do uporabe v vrečki. 

6.5 Vrsta ovojnine in vsebina

Inhalacijski pripomoček sestavlja več kosov iz polikarbonata, akrilonitril‑butadien-stirena, polioksimetilena, poliester‑butilen‑tereftalata, polipropilena, polistirena in nerjavnega jekla. Je bele barve z vgrajenim indikatorjem odmerka ter zelenim gumbom za odmerjanje. Ustnik je prekrit z odstranljivim zelenim zaščitnim pokrovčkom. Inhalator je pakiran v vrečki iz plastičnega laminata ter v kartonski škatli.

Škatla, ki vsebuje 1 inhalator s 30 odmerki.

Škatla, ki vsebuje 1 inhalator s 60 odmerki.

Škatla, ki vsebuje 3 inhalatorje s po 60 odmerki.

Na trgu morda ni vseh navedenih pakiranj.

6.6
Posebni varnostni ukrepi za odstranjevanje in ravnanje z zdravilom
Neuporabljeno zdravilo ali odpadni material zavrzite v skladu z lokalnimi predpisi.

Navodila za uporabo
Začetek

Pred začetkom uporabe zdravila preberite celotna Navodila za uporabo. 

Seznanite se s sestavnimi deli vašega inhalatorja Genuair.

Slika A

Pred uporabo:

a) Pred prvo uporabo je treba raztrgati zavarjeno vrečko in odstraniti inhalator. Vrečko zavrzite. 

b) Ne pritisnite zelenega gumba, dokler niste pripravljeni, da vzamete odmerek. 

c) Odstranite pokrovček, tako da rahlo stisnete puščici, označeni na vsaki strani (Slika B). 

Slika B

KORAK 1: Priprava odmerka 

1.1 Poglejte v odprtino ustnika in se prepričajte, da ga nič ne ovira (Slika C). 

1.2 Poglejte kontrolno okence (mora biti obarvano rdeče, Slika C). 

Slika C

1.3 Držite inhalator vodoravno, z ustnikom obrnjenim proti vam in z zelenim gumbom na vrhu (Slika D).

Slika D

1.4 Pritisnite zeleni gumb do konca, da se vam naloži odmerek (Slika E).

Ko pritisnite gumb do konca, se kontrolno okence spremeni iz rdečega v zelenega.

Prepričajte se, da je zeleni gumb na vrhu. Ne nagibajte.

1.5 Sprostite zeleni gumb (Slika F). 

Prepričajte se, da ste sprostili gumb, da bo inhalator lahko deloval pravilno.

 SHAPE  \* MERGEFORMAT 



Slika E



         Slika F

Preden nadaljujete, preverite: 

1.6 Prepričajte se, da je kontrolno okence sedaj obarvano zeleno (Slika G).

Vaše zdravilo je sedaj pripravljeno za inhaliranje. 

Preidite na ‘KORAK 2: Inhaliranje odmerka vašega zdravila’.

Slika G
Kaj storiti, če je kontrolno okence še vedno obarvano rdeče po tem, ko ste že pritisnili gumb (Slika H).

Slika H

Odmerek ni pripravljen. Vrnite se na ‘KORAK 1 Priprava odmerka’ in ponovite korake 1.1 do 1.6. 

KORAK 2: Inhaliranje odmerka vašega zdravila

Pred uporabo v celoti preberite korake 2.1 do 2.7. Ne nagibajte.

2.1 Držite inhalator stran od svojih ust in v celoti izdihnite. Nikoli ne izdihnite v inhalator (Slika I).

[image: image8.png]



Slika I

2.2 Držite glavo pokonci, vstavite ustnik med ustnici in tesno sklenite ustnice okrog ustnika (Slika J).

Ne držite zelenega gumba navzdol, medtem ko inhalirate.

Slika J

2.3 Močno in globoko vdihnite skozi usta. Nadaljujte z vdihovanjem kolikor dolgo je mogoče. 

‘Klik’, ki ga boste zaslišali vam bo dal vedeti, da inhalirate pravilno. Ko zaslišite ‘klik’, nadaljujte z vdihovanjem kolikor dolgo je mogoče. Nekateri bolniki morda ne bodo slišali zvoka ‘klik’. Poglejte kontrolno okence, da se prepričate ali ste pravilno inhalirali.
2.4 Inhalator odstranite iz ust.

2.5 Zadržujte dih kolikor dolgo je mogoče.

2.6 Počasi izdihnite proč od inhalatorja. 

Nekateri bolniki lahko v ustih občutijo zrnavost ali pa okusijo rahlo sladek ali grenak okus. Če po inhaliranju ne okušate ali občutite ničesar, ne vdihnite še enega odmerka.

Preden nadaljujete, preverite: 

2.7 Preverite, da je kontrolno okence sedaj obarvano rdeče (Slika K). To pomeni, da ste pravilno inhalirali zdravilo.

Slika K

Kaj storiti, če je kontrolno okence po inhaliranju še vedno obarvano zeleno? (Slika L).

Slika L

To pomeni, da zdravila niste pravilno inhalirali. Vrnite se na ‘KORAK 2 Inhaliranje odmerka vašega zdravila’ in ponovite korake 2.1 do 2.7.
Če se kontrolno okence še vedno ne obarva rdeče, ste morda pred inhaliranjem pozabili sprostiti zeleni gumb, ali pa morda niste dovolj močno inhalirali. Če se to zgodi, poskusite znova. Preverite, da ste sprostili zeleni gumb in da ste v celoti izdihnili. Nato močno in globoko vdihnite skozi ustnik. 

Če je kontrolno okence po več poskusih še vedno obarvano zeleno, se posvetujte z zdravnikom.

Po vsaki uporabi pritisnite zaščitni pokrovček nazaj na ustnik (Slika M), da preprečite kontaminacijo inhalatorja s prahom ali drugimi snovmi. Če pokrovček izgubite, morate inhalator zavreči.

Slika M

Dodatne informacije

Kaj storiti, če po nesreči pripravite odmerek?

Dokler ni čas za inhaliranje zdravila, shranjujte inhalator z zaščitnim pokrovčkom na mestu, nato pokrovček odstranite in začnite s Korakom 1.6.

Kako deluje indikator odmerka?

· Indikator odmerka kaže skupno število odmerkov, ki so še preostali v inhalatorju (Slika N).

· Ob prvi uporabi vsak inhalator vsebuje najmanj 60 odmerkov ali najmanj 30 odmerkov, odvisno od velikosti pakiranja.
· Vsakič, ko s pritiskom na zeleni gumb naložite odmerek, se indikator odmerka za malenkost premakne proti naslednji številki (50, 40, 30, 20, 10, ali 0). 
Kdaj začeti uporabljati nov inhalator?

Nov inhalator začnite uporabljati:

· Če inhalator izgleda poškodovan ali če ste izgubili pokrovček ali
· Ko se na indikatorju odmerka pojavi rdeča oznaka, to pomeni, da se približujete zadnjemu odmerku (Slika N), ali
· Če je inhalator prazen (Slika O).
 SHAPE  \* MERGEFORMAT 

Slika N

Kako veste, da je inhalator prazen?
Ko je za inhalacijo pripravljen zadnji odmerek, se zeleni gumb ne vrne v popolnoma zgornji položaj, temveč ostane zaklenjen v srednjem položaju (Slika O). Tudi če je zeleni gumb zaklenjen, lahko še vedno vdihnete zadnji odmerek. Po tem inhalatorja ne morete več uporabljati, zato začnite uporabljati nov inhalator.

Slika O
Kako je treba čistiti inhalator?

NIKOLI ne uporabljajte vode za čiščenje inhalatorja, ker lahko poškodujete zdravilo.

Če želite očistiti inhalator, samo obrišite zunanjost ustnika s suho krpo ali papirno brisačo.
7.
IMETNIK DOVOLJENJA ZA PROMET Z ZDRAVILOM
Covis Pharma Europe B.V. 

Gustav Mahlerplein 2

1082MA Amsterdam

Nizozemska
8.
ŠTEVILKA (ŠTEVILKE) DOVOLJENJA (DOVOLJENJ) ZA PROMET Z ZDRAVILOM 

EU/1/12/778/001
EU/1/12/778/002

EU/1/12/778/003

9.
DATUM PRIDOBITVE/PODALJŠANJA DOVOLJENJA ZA PROMET Z ZDRAVILOM
Datum prve odobritve: 20. julij 2012
Datum zadnjega podaljšanja: 20. april 2017
10.
DATUM ZADNJE REVIZIJE BESEDILA

Podrobne informacije o zdravilu so objavljene na spletni strani Evropske agencije za zdravila http://www.ema.europa.eu/.
Priloga II

A.
PROIZVAJALEC (PROIZVAJALCI), ODGOVOREN (ODGOVORNI) ZA SPROŠČANJE SERIJ

B.
Pogoji ali omejitve glede oskrbe in uporabe
C.
DRUGI POGOJI IN ZAHTEVE DOVOLJENJA ZA PROMET Z ZDRAVILOM
D.
POGOJI ALI OMEJITVE V ZVEZI Z VARNO IN UČINKOVITO UPORABO ZDRAVILA
A.
PROIZVAJALEC (PROIZVAJALCI), ODGOVOREN (ODGOVORNI) ZA SPROŠČANJE SERIJ

Ime in naslov proizvajalca (proizvajalcev), odgovornega (odgovornih) za sproščanje serij

Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca 

Barcelona

Španija

B.
Pogoji ali omejitve glede oskrbe in uporabe

Predpisovanje in izdaja zdravila je le na recept.

C. 
DRUGI POGOJI IN ZAHTEVE DOVOLJENJA ZA PROMET Z ZDRAVILOM

· Redno posodobljena poročila o varnosti zdravila (PSUR)

Zahteve glede predložitve PSUR za to zdravilo so določene v seznamu referenčnih datumov EU (seznamu EURD), opredeljenem v členu 107c(7) Direktive 2001/83/ES, in vseh kasnejših posodobitvah, objavljenih na evropskem spletnem portalu o zdravilih.
D.
POGOJI ALI OMEJITVE V ZVEZI Z VARNO IN UČINKOVITO UPORABO ZDRAVILA
· Načrt za obvladovanje tveganj (RMP)
Imetnik dovoljenja za promet z zdravilom bo izvedel zahtevane farmakovigilančne aktivnosti in ukrepe, podrobno opisane v sprejetem RMP, predloženem v modulu 1.8.2 dovoljenja za promet z zdravilom, in vseh nadaljnjih sprejetih posodobitvah RMP.

Posodobljen RMP je treba predložiti:
· na zahtevo Evropske agencije za zdravila;

· ob vsakršni spremembi sistema za obvladovanje tveganj, zlasti kadar je tovrstna sprememba posledica prejema novih informacij, ki lahko privedejo do znatne spremembe razmerja med koristmi in tveganji, ali kadar je ta sprememba posledica tega, da je bil dosežen pomemben mejnik (farmakovigilančni ali povezan z zmanjševanjem tveganja).

PRILOGA III

OZNAČEVANJE IN NAVODILO ZA UPORABO

A. OZNAČEVANJE

PODATKI NA ZUNANJI OVOJNINI 
Zunanja škatla 
1.
IME ZDRAVILA
Eklira Genuair 322 mikrogramov/odmerek prašek za inhaliranje

aklidinij (aklidinijev bromid)
2.
NAVEDBA ENE ALI VEČ UČINKOVIN

En dostavljen odmerek vsebuje 375 mikrogramov aklidinijevega bromida, kar ustreza 322 mikrogramov aklidinija.

3.
SEZNAM POMOŽNIH SNOVI
Vsebuje tudi: laktozo

4.
FARMACEVTSKA OBLIKA IN VSEBINA
1 inhalator, ki vsebuje 30 odmerkov
1 inhalator, ki vsebuje 60 odmerkov

3 inhalatorji, ki vsebujejo vsak po 60 odmerkov
5.
POSTOPEK IN POT(I) UPORABE ZDRAVILA
Pred uporabo preberite priloženo navodilo!

za inhaliranje

6.
POSEBNO OPOZORILO O SHRANJEVANJU ZDRAVILA ZUNAJ DOSEGA IN POGLEDA OTROK
Zdravilo shranjujte nedosegljivo otrokom!

7.
DRUGA POSEBNA OPOZORILA, ČE SO POTREBNA
8.
DATUM IZTEKA ROKA UPORABNOSTI ZDRAVILA
EXP

Uporabite v 90 dneh od odprtja vrečke.
9.
POSEBNA NAVODILA ZA SHRANJEVANJE
Inhalator Genuair hranite do uporabe v vrečki.

10.
POSEBNI VARNOSTNI UKREPI ZA ODSTRANJEVANJE NEUPORABLJENIH ZDRAVIL ALI IZ NJIH NASTALIH ODPADNIH SNOVI, KADAR SO POTREBNI

11.
IME IN NASLOV IMETNIKA DOVOLJENJA ZA PROMET Z ZDRAVILOM

Covis Pharma Europe B.V. 

Gustav Mahlerplein 2

1082MA Amsterdam

Nizozemska
Covis (Covis logotip)
12.
ŠTEVILKA(E) DOVOLJENJA (DOVOLJENJ) ZA PROMET
EU/1/12/778/001
30 odmerkov
EU/1/12/778/002
60 odmerkov
EU/1/12/778/003
3 inhalatorji; vsak vsebuje 60 odmerkov
13.
ŠTEVILKA SERIJE
Lot

14.
NAČIN IZDAJANJA ZDRAVILA
15.
NAVODILA ZA UPORABO
16.
PODATKI V BRAILLOVI PISAVI
eklira genuair 

17.
EDINSTVENA OZNAKA – DVODIMENZIONALNA ČRTNA KODA
Vsebuje dvodimenzionalno črtno kodo z edinstveno oznako.
18.
EDINSTVENA OZNAKA – V BERLJIVI OBLIKI
PC

SN

NN

PODATKI, KI MORAJO BITI NAJMANJ NAVEDENI NA MANJŠIH STIČNIH OVOJNINAH

Oznaka inhalatorja 
1.
IME ZDRAVILA IN POT(I) UPORABE

Eklira Genuair 322 mikrogramov/odmerek prašek za inhaliranje

aklidinij (aklidinijev bromid)
za inhaliranje

2.
POSTOPEK UPORABE

3.
DATUM IZTEKA ROKA UPORABNOSTI ZDRAVILA

EXP

Uporabite v 90 dneh od odprtja vrečke.

4.
ŠTEVILKA SERIJE

Lot

5.
VSEBINA, IZRAŽENA Z MASO, PROSTORNINO ALI ŠTEVILOM ENOT

30 odmerkov

60 odmerkov

6.
DRUGI PODATKI 

Covis (Covis logotip)
B. NAVODILO ZA UPORABO

Navodilo za uporabo
Eklira Genuair 322 mikrogramov/odmerek prašek za inhaliranje

aklidinij (aklidinijev bromid)
Pred začetkom uporabe zdravila natančno preberite navodilo, ker vsebuje za vas pomembne podatke!
· Navodilo shranite. Morda ga boste želeli ponovno prebrati.

· Če imate dodatna vprašanja, se posvetujte z zdravnikom, farmacevtom ali medicinsko sestro.

· Zdravilo je bilo predpisano vam osebno in ga ne smete dajati drugim. Njim bi lahko celo škodovalo, čeprav imajo znake bolezni, podobne vašim.

· Če opazite kateri koli neželeni učinek, se posvetujte z zdravnikom, farmacevtom ali medicinsko sestro. Posvetujte se tudi, če opazite katere koli neželene učinke, ki niso navedeni v tem navodilu. Glejte poglavje 4.
Kaj vsebuje navodilo 
1.
Kaj je zdravilo Eklira Genuair in za kaj ga uporabljamo

2.
Kaj morate vedeti, preden boste uporabili zdravilo Eklira Genuair

3.
Kako uporabljati zdravilo Eklira Genuair

4.
Možni neželeni učinki

5. Shranjevanje zdravila Eklira Genuair

Navodila za uporabo

1. Kaj je zdravilo Eklira Genuair in za kaj ga uporabljamo

Kaj je zdravilo Eklira Genuair

Učinkovina zdravila Eklira Genuair je aklidinijev bromid, ki spada v skupino zdravil, imenovanih bronhodilatatorji. Bronhodilatatorji sproščajo dihalne poti in pomagajo vzdrževati bronhiole v odprtem stanju. Zdravilo Eklira Genuair je inhalator s suhim praškom, ki uporablja vaše dihanje za dovajanje zdravila naravnost v pljuča. Zaradi tega bolniki s kronično obstruktivno pljučno boleznijo (KOPB) lažje dihajo.

Za kaj se zdravilo Eklira Genuair uporablja

Zdravilo Eklira Genuair je indicirano za pomoč pri odpiranju dihalnih poti in lajšanju simptomov KOPB, resni, dolgotrajni pljučni bolezni, za katero so značilne dihalne težave. Redna uporaba zdravila Eklira Genuair vam lahko pomaga, kadar imate dolgotrajnejše težave z zadihanostjo, ki je povezana z vašo boleznijo, in vam pomaga zmanjšati učinke bolezni na vaše vsakdanje življenje ter zmanjšati število poslabšanj (poslabšanje simptomov KOPB za več dni).

2. Kaj morate vedeti, preden boste uporabili zdravilo Eklira Genuair

Ne uporabljajte zdravila Eklira Genuair
· če ste alergični na aklidinijev bromid ali katero koli sestavino tega zdravila (navedeno v poglavju 6). 

Opozorila in previdnostni ukrepi

Pred začetkom uporabe zdravila Eklira Genuair se posvetujte z zdravnikom, farmacevtom ali medicinsko sestro: 

· če imate težave s srcem,

· če vidite kolobarje okoli luči ali obarvanih slik (glavkom),

· če imate povečano prostato, težave z uriniranjem ali blokado v mehurju.

Zdravilo Eklira Genuair je indicirano za vzdrževalno zdravljenje in ga ne smete uporabljati za zdravljenje nenadnega napada zadihanosti ali sopenja. Če se simptomi KOPB (zasoplost, piskajoče dihanje, kašelj) ne izboljšajo ali se poslabšajo, se čim prej posvetujte z zdravnikom.

Suha usta, ki so jih opazili pri zdravilih kot je zdravilo Eklira Genuair, so lahko po dolgotrajni uporabi zdravila povezana z zobno gnilobo. Zaradi tega morate biti pozorni na ustno higieno.

Zdravilo Eklira Genuair prenehajte jemati in takoj poiščite zdravniško pomoč:

· če vas začne stiskati v prsih, kašljate, sopete ali ste zadihani takoj po uporabi zdravila. To so lahko znaki stanja, imenovanega bronhospazem.

Otroci in mladostniki

Zdravilo Eklira Genuair ni namenjeno za otroke ali mladostnike do 18. leta starosti.

Druga zdravila in zdravilo Eklira Genuair

Obvestite zdravnika ali farmacevta, če uporabljate, ste pred kratkim uporabljali ali pa boste morda začeli uporabljati katero koli drugo zdravilo.

Če ste uporabljali ali uporabljate podobna zdravila za težave z dihanjem, kot so zdravila, ki vsebujejo tiotropij, ipratropij, obvestite zdravnika. Če ste negotovi, se posvetujte z zdravnikom ali farmacevtom. Uporaba zdravila Eklira Genuair s temi zdravili ni priporočena.

Nosečnost in dojenje

Če ste noseči ali dojite, menite, da bi lahko bili noseči ali načrtujete zanositev, se posvetujte z zdravnikom ali farmacevtom, preden vzamete to zdravilo. Zdravila Eklira Genuair ne smete uporabljati, če ste noseči ali dojite, razen če vam tako ne naroči zdravnik.

Vpliv na sposobnost upravljanja vozil in strojev

Zdravilo Eklira Genuair lahko ima blag vpliv na sposobnost vožnje in upravljanja strojev. To zdravilo lahko povzroči glavobol, omotico ali zamegljen vid. Če imate katerega koli od teh neželenih učinkov, ne vozite in ne upravljajte strojev, dokler glavobol ali omotica ne mine in se povrne normalen vid.

Zdravilo Eklira Genuair vsebuje laktozo

Če vam je zdravnik povedal, da ne prenašate nekaterih sladkorjev, se pred uporabo tega zdravila posvetujte z zdravnikom.

3. Kako uporabljati zdravilo Eklira Genuair

Pri uporabi tega zdravila natančno upoštevajte navodila zdravnika ali farmacevta. Če ste negotovi, se posvetujte z zdravnikom ali farmacevtom.
Priporočeni odmerek je en vdih dvakrat na dan zjutraj in zvečer.
Učinki zdravila Eklira Genuair trajajo 12 ur. Zaradi tega morate poskusiti uporabljati zdravilo Eklira Genuair vsako jutro in vsak večer ob istem času. S tem zagotovite vedno dovolj zdravila v svojem telesu, kar vam pomaga, da cel dan in noč lažje dihate. Prav tako vam bo pomagalo, da se spomnite uporabiti zdravilo.

Priporočen odmerek lahko uporabljajo tudi starejši bolniki in bolniki z ledvičnimi oziroma jetrnimi težavami. Prilagajanje odmerka ni potrebno. 

KOPB je dolgotrajna bolezen. Zaradi tega je priporočljivo zdravilo Eklira Genuair uporabljati vsak dan dvakrat na dan in ne samo takrat, ko se pojavijo težave z dihanjem ali drugi simptomi KOPB.

Pot uporabe

To zdravilo je za inhaliranje.

Za navodila o uporabi inhalatorja Genuair glejte Navodila za uporabo. Če niste prepričani o uporabi zdravila Eklira Genuair, se posvetujte z zdravnikom ali farmacevtom. 

Zdravilo Eklira Genuair lahko uporabite kadar koli pred uživanjem hrane ali pijače ali po tem.

Če ste uporabili večji odmerek zdravila Eklira Genuair, kot bi smeli

Če mislite, da ste uporabili več zdravila Eklira Genuair, kot bi smeli, se posvetujte z zdravnikom ali farmacevtom.

Če ste pozabili uporabiti zdravilo Eklira Genuair

Če pozabite uporabiti odmerek zdravila Eklira Genuair, ga morate uporabiti takoj, ko se spomnite. Če se že bliža čas za naslednji odmerek, izpuščenega preskočite. 

Ne uporabite dvojnega odmerka, če ste pozabili uporabiti prejšnji odmerek.

Če ste prenehali uporabljati zdravilo Eklira Genuair

To zdravilo je namenjeno za dolgotrajno uporabo. Če želite zdravljenje prekiniti, se najprej pogovorite z zdravnikom, ker se lahko simptomi poslabšajo.

Če imate dodatna vprašanja o uporabi zdravila, se posvetujte z zdravnikom, farmacevtom ali medicinsko sestro.

4.
Možni neželeni učinki
Kot vsa zdravila ima lahko tudi to zdravilo neželene učinke, ki pa se ne pojavijo pri vseh bolnikih.

Redko lahko pride do alergijskih reakcij (pojavijo se lahko pri največ 1 od 1.000 bolnikov). Zdravilo takoj prenehajte uporabljati in se obrnite na zdravnika, če opazite otekanje obraza, grla, ustnic ali jezika (z oteženim dihanjem ali požiranjem oziroma brez njiju), vrtoglavico ali omedlevico, hitrejši srčni utrip ali če dobite hud izbočen srbeč osip na koži (koprivnico), saj so to lahko simptomi alergijske reakcije.

Pri uporabi zdravila Eklira Genuair se lahko pojavijo naslednji neželeni učinki:
Pogosti: pojavijo se lahko pri največ 1 od 10 bolnikov
· glavobol

· vnetje sinusov (sinusitis) 

· običajen prehlad (nazofaringitis)
· kašelj

· diareja

· siljenje na bruhanje (navzea)
Občasni: pojavijo se lahko pri največ 1 od 100 bolnikov
· omotica

· suha usta

· vnetje ustne sluznice (stomatitis)

· hripavost (disfonija)

· hitrejši srčni utrip (tahikardija)
· neprijetni občutki ob hitrem ali močnem utripanju srca (palpitacije)

· nenormalen ali nereden srčni utrip (srčne aritmije)

· težave pri uriniranju (zastajanje urina)

· zamegljen vid

· izpuščaj

· srbenje kože

Poročanje o neželenih učinkih

Če opazite katerega koli izmed neželenih učinkov, se posvetujte z zdravnikom, farmacevtom ali medicinsko sestro. Posvetujte se tudi, če opazite neželene učinke, ki niso navedeni v tem navodilu. O neželenih učinkih lahko poročate tudi neposredno na nacionalni center za poročanje, ki je naveden v Prilogi V. S tem, ko poročate o neželenih učinkih, lahko prispevate k zagotovitvi več informacij o varnosti tega zdravila.

5.
Shranjevanje zdravila Eklira Genuair
Zdravilo shranjujte nedosegljivo otrokom!

Tega zdravila ne smete uporabljati po datumu izteka roka uporabnosti, ki je naveden na nalepki inhalatorja in škatli poleg oznake „EXP“. Rok uporabnosti zdravila se izteče na zadnji dan navedenega meseca.

Inhalator hranite do uporabe v vrečki.
Uporabite v 90 dneh od odprtja vrečke. 

Ne uporabljajte zdravila Eklira Genuair, če opazite, da je ovojnina poškodovana ali kaže znake poseganja vanjo.

Ko uporabite zadnji odmerek, morate inhalator zavreči. Zdravila ne smete odvreči v odpadne vode ali med gospodinjske odpadke. O načinu odstranjevanja zdravila, ki ga ne uporabljate več, se posvetujte s farmacevtom. Taki ukrepi pomagajo varovati okolje. 

6.
Vsebina pakiranja in dodatne informacije 

Kaj vsebuje zdravilo Eklira Genuair

· Učinkovina je aklidinij (v obliki aklidinijevega bromida). Vsak dostavljen odmerek vsebuje 375 mikrogramov aklidinijevega bromida, kar ustreza 322 mikrogramom aklidinija.
· Druga sestavina zdravila je laktoza (glejte poglavje 2 “Zdravilo Eklira Genuair vsebuje laktozo”).

Izgled zdravila Eklira Genuair in vsebina pakiranja

Zdravilo Eklira Genuair je bel ali skoraj bel prašek. 

Inhalator Genuair je bele barve in ima vgrajen indikator odmerka ter zeleni gumb za odmerjanje. Ustnik je prekrit z odstranljivim zelenim zaščitnim pokrovčkom. Pakiran je v plastični vrečki.

Na voljo so naslednje velikosti pakiranja:

Škatla, ki vsebuje 1 inhalator s 30 odmerki.

Škatla, ki vsebuje 1 inhalator s 60 odmerki.

Škatla, ki vsebuje 3 inhalatorje s po 60 odmerki.

Na trgu morda ni vseh navedenih pakiranj. 
Imetnik dovoljenja za promet z zdravilom 
Covis Pharma Europe B.V. 

Gustav Mahlerplein 2

1082MA Amsterdam

Nizozemska
Proizvajalec
Industrias Farmacéuticas Almirall, S.A.

Ctra. de Martorell 41-61
08740 Sant Andreu de la Barca, Barcelona

Španija

Za vse morebitne nadaljnje informacije o tem zdravilu se lahko obrnete na predstavništvo imetnika dovoljenja za promet z zdravilom:

	België/Belgique/Belgien
Covis Pharma Europe B.V.

Tel: 80013067
	Lietuva
Covis Pharma Europe B.V.

Tel: 880000890



	България

Covis Pharma Europe B.V.
Tel: 008002100654

	Luxembourg/Luxemburg
Covis Pharma Europe B.V.

Tel: 80024119

	Česká republika
Covis Pharma Europe B.V.
Tel: 800144474

	Magyarország

Covis Pharma Europe B.V.

Tel.: 0680021540

	Danmark
Zentiva Denmark ApS

Tlf.: +45 787 68 400
	Malta

Covis Pharma Europe B.V.

Tel: 80065149



	Deutschland
Zentiva Pharma GmbH 

Tel: +49 (0) 800 53 53 010 


	Nederland
Covis Pharma Europe B.V.
Tel: 08000270008 



	Eesti

Covis Pharma Europe B.V 

Tel: 8000100776
	Norge
Zentiva Denmark ApS

Tlf: +45 787 68 400


	Ελλάδα
Specialty Therapeutics IKE
Τηλ: +30 213 02 33 913


	Österreich
Covis Pharma Europe B.V.
Tel: 0800006573


	España

Zentiva Spain S.L.U.

Tel: +34 671 365 828 
	Polska
Covis Pharma Europe B.V.
Tel.: 0800919353


	France

Zentiva France

Tél: +33 (0) 800 089 219 
	Portugal
Zentiva Portugal, Lda

Tel: +351210601360



	Hrvatska
Covis Pharma Europe B.V.
Tel: 08004300
	România

Covis Pharma Europe B.V.
Tel: 0800410175




	Ireland
A. Menarini Pharmaceuticals Ireland Ltd 
Tel: +353 1 284 6744

	Slovenija
Covis Pharma Europe B.V.
Tel: 080083003


	Ísland

Zentiva Denmark ApS

Sími: +354 539 5025
	Slovenská republika

Covis Pharma Europe B.V.
Tel: 0800008203


	Italia
Covis Pharma Europe B.V.
Tel: 800168094

	Suomi/Finland
Zentiva Denmark ApS

Puh/Tel: +358 942 598 648 

	Κύπρος
Specialty Therapeutics IKE
Τηλ: +30 213 02 33 913


	Sverige

Zentiva Denmark ApS

Tel: +46 840 838 822 

	Latvija

Covis Pharma Europe B.V.
Tel: 80005962

	




Navodilo je bilo nazadnje revidirano dne {mesec LLLL}.

Podrobne informacije o zdravilu so objavljene na spletni strani Evropske agencije za zdravila http://www.ema.europa.eu.

Navodila za uporabo

To poglavje vsebuje informacije o uporabi inhalatorja Genuair. Pomembno je, da si preberete te informacije, saj lahko Genuair deluje drugače od inhalatorjev, ki ste jih že uporabljali. Če imate dodatna vprašanja o uporabi inhalatorja, se posvetujte z zdravnikom, farmacevtom ali medicinsko sestro.

Navodila za uporabo so razdeljena v naslednja poglavja:

· Začetek

· Korak 1: Priprava odmerka

· Korak 2: Inhaliranje odmerka vašega zdravila

· Dodatne informacije

Začetek

Pred začetkom uporabe zdravila preberite celotna Navodila za uporabo. 

Seznanite se s sestavnimi deli vašega inhalatorja Genuair.

Slika A

Pred uporabo:

a) Pred prvo uporabo je treba raztrgati zavarjeno vrečko in odstraniti inhalator. Vrečko zavrzite. 

b) Ne pritisnite zelenega gumba, dokler niste pripravljeni, da vzamete odmerek. 

c) Odstranite pokrovček, tako da rahlo stisnete puščici, označeni na vsaki strani (Slika B). 

Slika B

KORAK 1: Priprava odmerka 

1.1 Poglejte v odprtino ustnika in se prepričajte, da ga nič ne ovira (Slika C). 

1.2 Poglejte kontrolno okence (mora biti obarvano rdeče, Slika C). 

Slika C

1.3 Držite inhalator vodoravno, z ustnikom obrnjenim proti vam in z zelenim gumbom na vrhu (Slika D).

Slika D

1.4 Pritisnite zeleni gumb do konca, da se vam naloži odmerek (Slika E).

Ko pritisnite gumb do konca, se kontrolno okence spremeni iz rdečega v zelenega.

Prepričajte se, da je zeleni gumb na vrhu. Ne nagibajte.

1.5 Sprostite zeleni gumb (Slika F). 

Prepričajte se, da ste sprostili gumb, da bo inhalator lahko deloval pravilno.

 SHAPE  \* MERGEFORMAT 



Slika E



         Slika F

Preden nadaljujete, preverite: 

1.6 Prepričajte se, da je kontrolno okence sedaj obarvano zeleno (Slika G).

Vaše zdravilo je sedaj pripravljeno za inhaliranje. 

Preidite na ‘KORAK 2: Inhaliranje odmerka vašega zdravila’.

Slika G
Kaj storiti, če je kontrolno okence še vedno obarvano rdeče po tem, ko ste že pritisnili gumb (Slika H).

Slika H

Odmerek ni pripravljen. Vrnite se na ‘KORAK 1 Priprava odmerka’ in ponovite korake 1.1 do 1.6. 

KORAK 2: Inhaliranje odmerka vašega zdravila

Pred uporabo v celoti preberite korake 2.1 do 2.7. Ne nagibajte.

2.1 Držite inhalator stran od svojih ust in v celoti izdihnite. Nikoli ne izdihnite v inhalator (Slika I).

Slika I

2.2 Držite glavo pokonci, vstavite ustnik med ustnici in tesno sklenite ustnice okrog ustnika (Slika J).

Ne držite zelenega gumba navzdol, medtem ko inhalirate.

Slika J

2.3 Močno in globoko vdihnite skozi usta. Nadaljujte z vdihovanjem kolikor dolgo je mogoče. 

‘Klik’, ki ga boste zaslišali vam bo dal vedeti, da inhalirate pravilno. Ko zaslišite ‘klik’, nadaljujte z vdihovanjem kolikor dolgo je mogoče. Nekateri bolniki morda ne bodo slišali zvoka ‘klik’. Poglejte kontrolno okence, da se prepričate ali ste pravilno inhalirali.
2.4 Inhalator odstranite iz ust.

2.5 Zadržujte dih kolikor dolgo je mogoče.

2.6 Počasi izdihnite proč od inhalatorja. 

Nekateri bolniki lahko v ustih občutijo zrnavost ali pa okusijo rahlo sladek ali grenak okus. Če po inhaliranju ne okušate ali občutite ničesar, ne vdihnite še enega odmerka.

Preden nadaljujete, preverite: 

2.7 Preverite, da je kontrolno okence sedaj obarvano rdeče (Slika K). To pomeni, da ste pravilno inhalirali zdravilo.

Slika K

Kaj storiti, če je kontrolno okence po inhaliranju še vedno obarvano zeleno? (Slika L).

Slika L

To pomeni, da zdravila niste pravilno inhalirali. Vrnite se na ‘KORAK 2 Inhaliranje odmerka vašega zdravila’ in ponovite korake 2.1 do 2.7.
Če se kontrolno okence še vedno ne obarva rdeče, ste morda pred inhaliranjem pozabili sprostiti zeleni gumb, ali pa morda niste dovolj močno inhalirali. Če se to zgodi, poskusite znova. Preverite, da ste sprostili zeleni gumb in da ste v celoti izdihnili. Nato močno in globoko vdihnite skozi ustnik. 

Če je kontrolno okence po več poskusih še vedno obarvano zeleno, se posvetujte z zdravnikom.

Po vsaki uporabi pritisnite zaščitni pokrovček nazaj na ustnik (Slika M), da preprečite kontaminacijo inhalatorja s prahom ali drugimi snovmi. Če pokrovček izgubite, morate inhalator zavreči.

Slika M

Dodatne informacije

Kaj storiti, če po nesreči pripravite odmerek?

Dokler ni čas za inhaliranje zdravila, shranjujte inhalator z zaščitnim pokrovčkom na mestu, nato pokrovček odstranite in začnite s Korakom 1.6.

Kako deluje indikator odmerka?

· Indikator odmerka kaže skupno število odmerkov, ki so še preostali v inhalatorju (Slika N).

· Ob prvi uporabi vsak inhalator vsebuje najmanj 60 odmerkov ali najmanj 30 odmerkov, odvisno od velikosti pakiranja.
· Vsakič, ko s pritiskom na zeleni gumb naložite odmerek, se indikator odmerka za malenkost premakne proti naslednji številki (50, 40, 30, 20, 10, ali 0). 
Kdaj začeti uporabljati nov inhalator?

Nov inhalator začnite uporabljati:

· Če inhalator izgleda poškodovan ali če ste izgubili pokrovček ali
· Ko se na indikatorju odmerka pojavi rdeča oznaka, to pomeni, da se približujete zadnjemu odmerku (Slika N), ali
· Če je inhalator prazen (Slika O).
 SHAPE  \* MERGEFORMAT 

Slika N

Kako veste, da je inhalator prazen?
Ko je za inhalacijo pripravljen zadnji odmerek, se zeleni gumb ne vrne v popolnoma zgornji položaj, temveč ostane zaklenjen v srednjem položaju (Slika O). Tudi če je zeleni gumb zaklenjen, lahko še vedno vdihnete zadnji odmerek. Po tem inhalatorja ne morete več uporabljati, zato začnite uporabljati nov inhalator.

Slika O

Kako je treba čistiti inhalator?

NIKOLI ne uporabljajte vode za čiščenje inhalatorja, ker lahko poškodujete zdravilo.

Če želite očistiti inhalator, samo obrišite zunanjost ustnika s suho krpo ali papirno brisačo.











Ta dokument vsebuje odobrene informacije o zdravilu Eklira Genuair z označenimi spremembami v primerjavi s prejšnjim postopkom, ki je vplival na informacije o zdravilu (EMEA/H/C/PSR/S/0047).





Več informacij je na voljo na spletni strani Evropske agencije za zdravila: https://www.ema.europa.eu/en/medicines/human/EPAR/eklira-genuair

